[{"text_idx": "#000003", "text": "Hans Va\u0308re: tehisaru tapab sotsiaalmeedia ta\u0308he"}, {"text_idx": "#000004", "text": "Mida rohkem vo\u0303tab vale vo\u0303imust sotsiaalmeedias, otsingumootorites ja teistel toimetusliku so\u0303elata interneti teadetetulpadel, seda enam peaks suurenema ajakirjanduse ta\u0308htsus, leiab Hans Va\u0308re Vikerraadio pa\u0308evakommentaaris."}, {"text_idx": "#000005", "text": "Nimekiri prominentsetest inimestest, kes on alla kirjutanud mo\u0303nele avaldusele tehisintellekti arenduste pausile panemiseks vo\u0303i va\u0308hemalt range kontrolli alla vo\u0303tmiseks, ta\u0308ieneb kiiresti. Nende ko\u0303rval, kelle seisukohti vo\u0303ib pidada selgelt omakasupu\u0308u\u0308dlikeks, sest potentsiaalsete konkurentide pidurdamine oleks neile a\u0308riliselt kasulik, leidub u\u0308ha rohkem ka tehisintellekti, sealhulgas viimastel kuudel hiigellaineid lo\u0308o\u0308nud suurte keelemudelite va\u0308ljato\u0308o\u0308tajaid. Ka president Kersti Kaljulaid, kes on seni olnud progressi piiramise suhtes u\u0308sna skeptiline, astus mo\u0303ne aja eest murelike ridadesse."}, {"text_idx": "#000006", "text": "Tehnoloogilised arengud vo\u0303ivad toimuda plahvatuslikult, aga ka pikaks ajaks vinduma ja\u0308a\u0308da, seega ei oska tegelikult keegi o\u0308elda, kas hetk, mil meie ei kontrolli enam tehisintellekti, vaid tema meid, on aastaku\u0308mnete taga, igavikus, vo\u0303i aasta-paari kaugusel."}, {"text_idx": "#000007", "text": "U\u0308sna selge on aga see, et paljude to\u0308o\u0308tajate leivakannikat hakkavad suured keelerobotid ja intelligentsed visuaalprogrammid o\u0303hemaks nu\u0308sima o\u0303ige kiiresti ning ko\u0303ige vahetum oht, et tehisintellekti hakatakse a\u0308ra kasutama valeinfo levitamiseks, pole kellegi suurte silmadega hirm, vaid juba toimunud fakt. To\u0303si ku\u0308ll, seni pole see veel muutunud massiliseks, kuid ilmselt vo\u0303tab trollivabrikute u\u0308mbero\u0303petamine lihtsalt natuke aega."}, {"text_idx": "#000008", "text": "Koordineeritud pahatahtlikud kampaaniad on isegi puhta inimjo\u0303u toel olnud u\u0308sna to\u0303hus ning odav relv. Asjatundjate hinnangul saaks Venemaa selle raha eest, mida kulutab aasta jooksul la\u0308a\u0308nevastaseks infoso\u0303jaks, Ukrainas ehk vaid u\u0308he pa\u0308eva pa\u0308ris so\u0303da pidada."}, {"text_idx": "#000009", "text": "Ent kujutame nu\u0308u\u0308d ette, et sajad infosoldatid ei tru\u0308ki enam ise sotsiaalmeedias ja ajakirjandusva\u0308ljaannete kommentaariumites Kremli jutupunkte, vaid annavad lihtsalt robotile suuniseid, kuidas ja kuhu mida postitada. Pikkade, valedel po\u0303hinevate ja u\u0308sna labaste, kuid siiski teatud piirini argumenteeritud kommentaaride kirjutamine vo\u0303tab vaid mo\u0303ne hetke. La\u0308a\u0308ne poliitikuid kompromiteerivate realistlike fotode ja videote loomine ei no\u0303ua enam aega ja erioskusi, vaid lihtsalt tehisintellektile o\u0303igete ka\u0308skluste andmist."}, {"text_idx": "#000010", "text": "Enam ei komista tehisintellekt ka so\u0303rmede joonistamisel ja muudel detailidel, mis varem teda kergesti tuvastada aitasid, ja kui eksibki, siis parandab vea ka\u0308su peale kiiresti."}, {"text_idx": "#000011", "text": "Juba No\u0303ukogude ajal ra\u0308a\u0308giti anekdooti, et kui Napoleonil oleks olnud ajaleht Pravda, ei teaks maailm Waterloo all lu\u0308u\u0308a saamisest siiani poolt silpigi. Mida siis oodata maailmas, kus propagandalehe asemel painutavad to\u0303de robotid? Ja jutt ei ka\u0308i kaugeltki ainult Venemaast vo\u0303i Hiinast. Need vahendid on ka\u0308ttesaadavad ko\u0303igile ra\u0308paseid vo\u0303tteid armastavatele tegelastele, olgu nendeks siis mo\u0303ni poliitiline jo\u0303ud, suurkorporatsioon vo\u0303i nihkes mo\u0303ttemaailmaga kiuslik tegelane kuskil pimeda elutoa tolmunud nurgas."}, {"text_idx": "#000012", "text": "Seda ko\u0303ike silmas pidades ennustavad eksperdid, et internet valatakse u\u0308le sa\u0308a\u0308rase solgilaviiniga, millest tavalisel inimesel on u\u0308likeeruline to\u0303etera u\u0308les leida. See stsenaarium on u\u0308sna to\u0303ena\u0308oline. Ent vo\u0303ib anda ka vastupidise tulemuse."}, {"text_idx": "#000013", "text": "\"Kui valeinfo levik sotsiaalmeedias muutub sedavo\u0303rd laialdaseks, et inimene seal enam midagi uskuda ei julge, kukub valede vo\u0303rk iseenda raskuse all kokku.\""}, {"text_idx": "#000014", "text": "Nagu poleks ilma heata kurja ja kurjata ei oleks head, ei saa ka vale valitseda ilma to\u0303eta. U\u0308ksko\u0303ik, kui tihedast kangast kott ka poleks, vo\u0303ib pettur po\u0303rsa asemel sinna midagi muud panna ainult siis, kui lo\u0303viosa kauplejatest ostjale siga ei ma\u0308ngi. Seega, kui valeinfo levik sotsiaalmeedias muutub sedavo\u0303rd laialdaseks, et inimene seal enam midagi uskuda ei julge, kukub valede vo\u0303rk iseenda raskuse all kokku."}, {"text_idx": "#000015", "text": "Loomulikult teavad seda ka u\u0308hismeedia haldajad. Juba mitu head aastat pu\u0308u\u0308avad nii Facebook kui ka teised sotsiaalmeediahiiglased valeinfo levikule pa\u0308itseid pa\u0308he saada, kuid see la\u0308heb u\u0308le kivide ja ka\u0308ndude. Tehniline vo\u0303imekus areneb, kuid tavaliselt on kontrollimehhanismid ikka rikkujatest sammu vo\u0303rra tagapool, eriti, kui valeinfo levik kasvab eksponentsiaalselt. Et va\u0308hegi arvestatav kogus vo\u0303ltskraamist ka\u0308tte saada, tuleb seda kokku riisuda sedavo\u0303rd laia ja tiheda rehaga, et maha to\u0303mmatakse ka paljud pa\u0308ris inimeste mo\u0303tteavaldused, mille suunast vo\u0303i satiirilisusest tehisaru aru ei saa."}, {"text_idx": "#000016", "text": "Te vo\u0303ite pidada seda soovmo\u0303tlemiseks, sest kahtlemata ei istu ma erapooletu kohtuniku toolil, vaid ikka oma, ajakirjaniku ma\u0308tta otsas, kuid mida rohkem vo\u0303tab vale vo\u0303imust sotsiaalmeedias, otsingumootorites ja teistel toimetusliku so\u0303elata interneti teadetetulpadel, seda enam peaks suurenema ajakirjanduse ta\u0308htsus. Keegi ei jo\u0303ua kontrollida iga loo tausta ning seega muutub taas oluliseks, millist kaubama\u0308rki ehk va\u0308ljaande vo\u0303i ajakirjaniku nime see kannab."}, {"text_idx": "#000017", "text": "Vaadates ajakirjandusva\u0308ljaannete veebitellimuste kasvu, on no\u0303udlus kvaliteetse info ja\u0308rele ilmselgelt olemas. Ku\u0308simus on pigem selles, kas reporterid, toimetajad ja ajakirjandusjuhid lasevad ennast liialt kallutada sellise sisu poole, mis tundub lu\u0308hivaates ko\u0303ige tulusam, vo\u0303i hoiavad pikka perspektiivi silmas pidades nii teemavalikus kui ka usaldusva\u0308a\u0308rsuses kvaliteedistandarditest ku\u0308mne ku\u0308u\u0308nega kinni."}, {"text_idx": "#000018", "text": "Ma ei pea siinkohal silmas, et veebiajakirjandus ei peaks nii formaatidelt, levikanalitelt kui ka teemaka\u0308sitlustelt uuenema, vaid et ei unustataks vastutustunnet ja kajastatava vajalikkust, mis huvitavuse ko\u0303rval moodustavad ajakirjanduse tabureti teised kaks jalga."}, {"text_idx": "#000019", "text": "Kolme jalaga taburetil ei ole nii mugav istuda kui tugitoolis, kuid see ei ko\u0303igu kunagi ega lase laisalt lo\u0308sakile vajuda. Ka ajakirjandus ei tohi lasta u\u0308hiskonnal laisaks minna ja kaduda ku\u0308bermaailma ilusatesse valedesse. Neisse mullidesse, olgu need siis valeinfo miiniva\u0308li, mo\u0303ttekaaslaste kajakambrid vo\u0303i Instagrami teeseldud ta\u0308iuslikkus, on u\u0308lilihtne uppuda. Ent kui me seda endale lubame, ei ole tuleviku to\u0303elisus u\u0308hestki otsast ilus."}, {"text_idx": "#000021", "text": "ERR.ee vo\u0303tab arvamusartikleid ja lugejakirju vastu aadressil [email protected]. O\u0303igus otsustada artikli vo\u0303i lugejakirja avaldamise u\u0308le on toimetusel."}, {"text_idx": "#000022", "text": "Uuring: Facebooki algoritmide muutmine ja\u0308ttis ko\u0303lakojad pu\u0308sti"}, {"text_idx": "#000024", "text": "Eetikauurija: ChatGPT-d saatev ko\u0303mu ro\u0308o\u0308vib ta\u0308helepanu tegelikelt probleemidelt"}, {"text_idx": "#000026", "text": "Tehisintellekt aitab mo\u0303ista loomulikku mo\u0303istust"}, {"text_idx": "#000027", "text": "Kersna: propaganda vastu aitab haridus, mitte ametnike kontroll"}, {"text_idx": "#000028", "text": "Tehismo\u0303istus leidis kiire viisi andmeid sorteerida"}, {"text_idx": "#000029", "text": "Andres Karjus: tehisintellekt seab juba sel su\u0308gisel koolid sundvaliku ette"}, {"text_idx": "#000030", "text": "Peeter Tali: ajakirjanduse ka\u0308ibemaksu tuleks hoopis langetada"}, {"text_idx": "#000031", "text": "Hiina kompartei u\u0308ritab tehisintellektile pa\u0308itsed pa\u0308he panna"}, {"text_idx": "#000032", "text": "Professor: vo\u0303idujooks parema tehisintellekti nimel varjutab inimkahjud"}, {"text_idx": "#000033", "text": "EL tahab tehisintellekti loodud sisu ta\u0308histamist internetis"}, {"text_idx": "#000034", "text": "Uus tehisintellekt muudab videopildi kolmemo\u0303o\u0303tmeliseks"}, {"text_idx": "#000043", "text": "Vo\u0303rklaev: to\u0308o\u0308tuskindlustusmakse to\u0303us on RES-is kirjas"}, {"text_idx": "#000045", "text": "Trump ja Robertson said reitinguturniiril avaringis u\u0308llatuskaotuse"}, {"text_idx": "#000047", "text": "Mu\u0308u\u0308t vo\u0303i to\u0303de: kui lihasvalu ei tunne, oli trenn asjatu"}, {"text_idx": "#000049", "text": "Kallas abikaasa 1500-eurost kahjuno\u0303uet so\u0303navabaduse piiramiseks ei pea"}, {"text_idx": "#000050", "text": "Veljo Konnimois: ekspordile aitaks kaasa ministrite mu\u0308u\u0308gito\u0308o\u0308"}, {"text_idx": "#000051", "text": "Zelenski nimetas jalgpallikoondise legendi S\u030cevts\u030cenko oma no\u0303ustajaks"}, {"text_idx": "#000054", "text": "Ilves: ma ei na\u0308e peakonsulaatide sulgemist USA-s nii suure trago\u0308o\u0308diana"}, {"text_idx": "#000055", "text": "Tsahkna: konsulaatide sulgemise to\u0303ttu ei kannata a\u0308ridiplomaatia"}, {"text_idx": "#000056", "text": "Loe katkendit Dominique Fortier' jutustusest \"Paberlinnad\""}, {"text_idx": "#000057", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}, {"text_idx": "#000058", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]